Diari Oficial de la Generalitat Valenciana


Sumari del DOGV 4211, del 15-03-2002 (2002/2571)

ORDRE de 18 de febrer de 2002, de la Conselleria d'Agricultura, Pesca i Alimentació, per la qual s'aprova el Pla d'Obres i Millores Territorials per a la Modernització dels Regadius a la Vall d'Albaida IV fase (València).
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4211

Data del DOGV
:   15-03-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/2571


Data del document
:   18-02-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * La Vall d'Albaida
    * programa d'actuació
    * ordenació hidroagrícola
    * modernització de l'explotació agrària

ORDRE de 18 de febrer de 2002, de la Conselleria d'Agricultura, Pesca i Alimentació, per la qual s'aprova el Pla d'Obres i Millores Territorials per a la Modernització dels Regadius a la Vall d'Albaida IV fase (València). [2002/X2571]
  
La Conselleria d'Agricultura, Pesca i Alimentació compta, entre els seus objectius prioritaris, la modernització de la infraestructura agrària de regadiu, com també l'adequació i la millora de la infraestructura de camins rurals i la millora de les estructures agràries de comercialització.
  
Com a conseqüència d'això, ha anat realitzant diverses actuacions de reforma i desenvolupament agrari en la zona d'ordenació d'explotacions de la Vall d'Albaida, per mitjà de l'execució de successius plans d'obra.
  
D'altra banda, els ajuntaments, comunitats de regants, entitats agràries cooperatives i altres organismes dels municipis d'Agullent, Aielo de Malferit, Aielo de Rugat, Albaida, Alfarrasí, Atzeneta d'Albaida, Bèlgida, Bellús, Beniatjar, Benicolet, Benigànim, Benissoda, Benisuera, Bocairent, Bufali, Carrícola, Castelló de Rugat, Fontanars dels Alforins, Guadasequies, Llutxent, Montaverner, Montichelvo, l'Olleria, Ontinyent, Otos, Palomar, Pinet, la Pobla del Duc, Quatretonda, Ràfol de Salem, Rugat, Salem, Sempere i Terrateig han demostrat el seu interés per la modernització de les estructures agràries dels termes municipals respectius, un interés que coincideix amb el d'aquesta conselleria.
  
Per això, i amb l'objectiu d'adequar i millorar la infraestructura de camins rurals, augmentar la capacitat d'embassament i regulació, modernitzar la infraestructura hidràulica de regadiu i millorar les estructures agràries de comercialització dels municipis anteriors, els serveis corresponents de la Conselleria d'Agricultura, Pesca i Alimentació han elaborat un pla d'obres i millores territorials per a l'ordenació d'explotacions de la zona de la Vall d'Albaida com a IV fase.
  
Les actuacions previstes en el pla d'obres són les necessàries per disposar de capacitat d'embassament i acumulació suficient per a la modernització del regadiu i la bona gestió de l'aigua, l'augment de la productivitat i la qualitat de les collites, l'increment de l'eficàcia de reg mitjançant la canalització de séquies i desguassos, i la disponibilitat d'una xarxa viària rural d'acord amb les necessitats actuals.
  
En virtut d'això, a proposta de la Direcció General de Regadius i Estructures Agràries i fent ús de les facultats que tinc atribuïdes,
  
ORDENE
  
Article 1
  
S'aprova el Pla d'Obres i Millores Territorials de la Zona d'Ordenació d'Explotacions de la Vall d'Albaida IV fase (València).
  
Article 2
  
D'acord amb els articles 61 i 62 de la Llei de Reforma i Desenvolupament Agrari, i amb els decrets 13/1998, de 25 de gener; 151/1990, de 17 de setembre; 169/1991, de 30 de setembre; 13/1995, de 10 de gener; i 39/1995, de 7 de març, del Consell de la Generalitat Valenciana, les obres incloses en aquest pla es classifiquen de la manera següent:
  
1r) Construcció i adequació d'embassaments i dipòsits de regulació, instal·lacions elevadores i grups de pressió amb les instal·lacions electromecàniques corresponents, condicionament de séquies i desguassos, millora d'equipament de sondatges, canonades i conduccions d'impulsió i interconnexió, xarxes o conduccions principals de reg, així com construcció, millora i condicionament de camins rurals, queden classificats com d'interés general, incloses en el grup A de l'article 61 de la Llei de Reforma i Desenvolupament Agrari.
  
2n) Les obres d'implantació, condicionament i millora de regadius, mentre que no estiguen compreses en l'apartat 1, així com les obres i instal·lacions de comercialització cooperativa, queden classificades com a obres complementàries incloses en el grup B de l'article 65 de la Llei de Reforma i Desenvolupament Agrari. Per a aquestes obres complementàries serà d'aplicació el que es preveu en els articles 70 i 74 de la llei i en la resta de normativa aplicable.
  
DISPOSICIONS FINALS
  
Primera
  
La Direcció General de Modernització d'Estructures Agràries dictarà les normes complementàries per a la millor aplicació de les disposicions d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 18 de febrer de 2002
  
La consellera d'Agricultura, Pesca i Alimentació,